Франсишку де Са де Миранда
Получих драгоценния ти дар…

Превод от португалски: Симеон Хаджикосев, 1984

chitanka.info

Получих драгоценния ти дар —

творбите ти, от музи вдъхновени,

на Силвия са, вярвам, посветени.

Но Луцифер ме плаши и Икар.

А мойте, щом ги свърша — както звяр

облизва с нежност рожби изродени, —

суетни стихове несъвършени,

кому да ги предложа после с жар?

Че лакомото време всичко смила

и кой ще каже — думата ли свежа

или умението почит заслужава?

В светѝ неща подирил съм закрила,

ала и аз самият съм невежа

и лудост е това — не мисъл здрава.[1]

[1] Сонетът е отговор на сонет от приятеля на поета Педру де Андраде Каминя. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.